Jacob Buksti (S), 1998-06-25:
Først til hr. Frank Aaen, som mener, at der er slingrekurs og forkerte signaler: Først laver vi aftaler med den ene part, og så siger vi noget om, at nu må vi tage skeen i den anden hånd
Jeg går ud fra, at den publikation, som hr. Frank Aaen tænker på, hedder »Den kommunale økonomi år 2005«, som er blevet refereret flittigt i radioen i dag.
Det er sket på et grundlag, så det ser ud, som om det er noget, regeringen mener.
Det, der her er tale om, er, hvad det er for redskaber, der er til rådighed, hvis man når målene i Danmark 2005 ved hjælp af den kommunale økonomi.
Der er ikke tale om et politisk dokument, der er ikke tale om noget som helst, som regeringen har taget stilling til, og der er derfor heller ikke tale om nogen som helst slingrekurs, og det vil jeg gerne berolige hr. Frank Aaen med.
Og så til fru Pia Kjærsgaard, som går meget op i det her med løfter: Nu skal jeg jo ikke sådan gå ind og forsvare økonomiministeren alt for meget, men jeg kan give et eksempel, som jeg har her.
Det er fra Aktuelt den 9. maj, og jeg går ud fra, det er det, fru Pia Kjærsgaard refererer til:
Men se, hvad det er, der faktisk står: »
»Det, vi i øjeblikket arbejder på, er, hvordan vi fremmer opsparingen.
Og det er alt sammen knyttet til finanspolitiske stramninger i 1999.
Altså vi sidder ikke og dyrker et indgreb.
Der kommer ikke nogen kartoffelkur,« fastslår Marianne Jelved.«
»Vi har en skattereform, der udløber ved udgangen af 1998.
Der vil regeringen gerne fortsætte med at reducere værdien af rentefradraget, for det stabiliserer huspriserne og ejendomsmarkedet.
I midten af juni skal vi indgå en relativt stram aftale med amter og kommuner, hvor der ikke bliver plads til en så stor udgiftstigning som i de seneste år.
Og endelig følger finansloven til efteråret.
« Det er jo nogenlunde det, vi har gjort.
Så jeg kan ikke se, der er tale om noget løftebrud overhovedet.
I øvrigt kan jeg henvise til det, som økonomiministeren sagde i går under debatten om pinsepakken. Til hr. Thulesen Dahl, der spørger, hvad det er for konkrete initiativer, vi tænker på, eller vi har taget: Hr. Thulesen Dahl ved jo lige så godt som mig, at vi bl.a. er i gang med at overveje, hvordan og hvorledes vi kan lave åbenhed i Europaudvalget, hvordan vi kan sikre en bedre behandling af EU-sager her i Folketinget.
Hr. Thulesen Dahl ved jo også godt, at et større emne på Cardiffmødet var åbenhed, nærhed osv. Så jeg kan helt forsikre hr. Thulesen
Dahl om, at regeringen arbejder meget på det. Og til hr. Kofod-Svendsen: Ja, det er rigtigt, at skattejusteringen har betydning for finanslovforhandlingerne, ikke betydning på den facon, at der hermed er signaleret, at det nødvendigvis er med det samme flertal.
Det har jo betydning for, hvad det er for en grad af økonomisk stramning, der skal laves i forbindelse med finanslovforhandlingerne.
Så der ligger ikke noget som helst signal heri.
Tværtimod er det jo understreget, at der ikke er bindinger fra dem, der har indgået denne aftale, i forhold til, hvad man i øvrigt vil
Og til hr. Egil Møller vil jeg blot sige: Vi har kommunalt selvstyre i dette land, og hvad der sker i Viborg, har regeringen ikke nogen direkte indflydelse på.
Det er ikke sådan, at der er nogen planer eller intentioner om, at man fra regeringens side vil skære ned over for de ældre.